정조 6년
壬寅四月初五日卯時。上御誠正閣。晝講次對。同爲入侍時。同知事金魯鎭。特進官鄭昌聖。參贊官柳誼。假注書趙衍德。記注官金健修。記事官金鳳顯。以次進伏訖。上讀前受音訖。天行進讀孟子第二卷。自季孫曰異哉。止古之爲市者章訖。上讀新受音訖。天行曰。此兩節。卽孟子引季孫之語。釋龍斷之說。以明受萬鍾之無義。深斥齊王利誘之不可。此固一章之結語也。且於此可以見世代之變嬗。風俗之汚隆。至於帝王爲治之道。亦有可以三隅反者矣。蓋上世風俗醇。雖賈豎市童。莫不知貴義而賤利。故見罔利之人。皆知鄙惡之至。有征稅之擧。則太上之世。無以爲之。而王若子叔疑。雖不知爲何時人。要之爲搢紳大夫。而乃罔利之。富貴之中。反爲上世賈豎市童之所不爲。風俗之不如古如是。而乃有如季孫者。能以龍斷之說譏之。則猶近上世賤利之風。而世級益下。則季孫龍斷之譏。不可復聞。豈不可慨乎。雖然。風俗之汚隆。不係世級。惟在人君轉利之如何。人君若不留心於移風易俗。則隆者亦汚。果然留意於移風易俗。汚者亦隆。勿謂世級之已下。勿謂風俗之已漓。益思所以移風易俗之道。期使一世之人。擧知季孫之譏爲可愧。龍斷之爲可賤。則世道之幸。當如何哉。此等處。深加猛省焉。上曰。所陳。好矣。下番亦陳文義。行元曰。上番纔已陳達。而風俗之澆薄。隨世級而有異。故後世以來。不但爲市者之龍斷。罔利人不知其爲賤。雖於富貴之中。有行龍斷之術者。而人不爲鄙。看作尋常。此無他。名節壞了。廉恥都喪而然也。今當化理淸明之日。雖欲留心於移風易俗。若無準的。則責效愈難。且移風易俗。非一朝一夕之可期者。必也以敦尙名節。砥勵廉恥爲要道。然後今日行一事。明日行一事。勉勉不迨。久久不已。則世道之挽回。風俗之淳古。自有不期然而然者。是謂草上之風。必偃也。伏願深留聖意焉。上曰。好矣。經筵特進官。各陳文義。魯鎭曰。此是兩大文。儒臣亦已敷奏。則別無可達者。而齊王之享以萬鍾云者。有好賢之名。而無好賢之實。孟子之不受萬鍾者。聖賢之志於道德。不屑富貴。於此可見矣。至於子叔疑之以卿大夫之尊。下行市井商賈之事者。其人固不足言。而若使時君崇名節奬廉恥。使叔疑輩亦愧。則豈有龍斷之譏。而後世人臣。若以叔疑爲戒。皆有重名義輕爵祿之心。則亦豈有世道汚下之理哉。此千古君臣之所可鑑戒處。此等處。推類而反省。好矣。昌聖曰。經筵旣陳文義。別無仰達矣。上曰。參贊官亦陳文義。誼曰。臣亦別無所奏矣。上曰。方以民事。有下詢者。停講。可也。命次對諸臣入侍。賤臣承命出。與領議政徐命善。左議政洪樂性。右議政李福源。知中樞府事具善復。行戶曹判書金華鎭。行吏曹判書李命植。左參贊鄭尙淳。工曹判書徐有慶。兵曹判書李性源。刑曹判書徐有隣。咸春君李昌運。開城留守鄭昌順。行副司直李敬懋李柱國。禮曹參判徐有寧。吏曹參判鄭一祥。兵曹參判蔡弘履。行副司直金文淳。承旨趙時偉。事變假注書李敬裕偕入進伏。上曰。京畿監司入侍。賤臣承命出。與李亨逵偕入進伏。命善曰。日氣不調。聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。上曰。雨意邈然。言念民事。甚可悶矣。命善曰。果然矣。臣等伏見昨下傳敎。宵旰之憂。溢於辭表。臣等仰認聖慮。亦不安寢食矣。上曰。若過數日。麥事失稔。將可辦矣。是甚渴悶矣。考見前例。或有二月祈雨之事。此時圭璧之禱。不容少緩。而似聞民情。以爲自前祈雨。反不如祈雨之孚應斯疾云。此雖俗俚之說。而民願則如此云矣。樂性曰。此果農人輩例俗之談矣。命善曰。禮判方抄出祈雨前例。而曾有四月之禱。至於三月。則是不恒有之事云矣。上曰。自數昨連有雨意。而終靳一霈。甚可悶矣。命善曰。近日非無釀雨之意。而尙此惜乾。每年此際。輒有小旱之時矣。上曰。見今節序。正値麥嶺。而如得甘霈。則民事誠甚萬幸。而無麥無禾。古語所云。以是一念。憧憧於麥農之如何。以麥豐歉。推驗秋農者。果是農家之語矣。似聞遞來慶尙兵使之言。則嶺南亦旱云矣。時偉曰。臣亦聞之。則永川以南。雨澤頗洽。兩麥茂茁。而向北以後。則旱氣極悶云矣。命善曰。嶺南山郡。稍勝於野邑云。歉荒之餘。旱災如此。誠甚渴悶矣。上曰。畿伯進前。李亨逵進伏。上曰。列邑報狀來到者。幾何。亨逵曰。只十五邑。而山郡野邑。各自不同矣。上曰。以京城地近處言之。西郊稍勝於東郊。而東郊之麥長。不滿一寸云矣。命善曰。慕華峴以西。近於山邊。故向時驟雨。或勝於近野之地而然矣。上曰。外邑雨澤。果未知何如。而大抵自正月至二月望念。幾乎無日不雨。推以物理。久澇必旱。勢所必至。而渴悶則切矣。命善曰。果然矣。上曰。列邑文報。畿伯果持入。而所報。何如。亨逵曰。昨夜前報來者爲八邑。今朝報來者爲七邑。而所報各異。或有請祈雨者。或以謂不急云矣。上曰。外邑雨澤。若是不均。是甚可怪矣。福源曰。驟雨之時。雖一城之內。霔下多寡。或有咫尺間不同矣。上曰。開城府雨澤農形。果何如。昌順曰。日前之雨。測雨器爲七分矣。雖不浹洽於畓農。麥農則沾潤有餘。姑無被傷之慮。而臣於來路。歷見高陽。則僅爲浥塵。所見誠悶矣。命時偉。讀奏列邑報狀。上曰。水原麥農。何如。亨逵曰。本府自是野邑。故如値旱歲。則被災尤甚矣。上曰。該邑麥事。亦甚悶矣。陽智則。何如。亨逵曰。本縣與水原無異。自是野邑矣。上曰。仁川亦是野邑。麥農。果何如。亨逵曰。邑旣濱海。野田居多。値旱被災。甚於他邑矣。上曰。富平府使誰也。命善曰。尹光裕而爲人頗詳。故所報亦詳明矣。上曰。麻田郡守誰也。命善曰。此是崔顯重之父𡨶。而以聞慶移拜矣。上曰。坡州牧使許𡨶爲人頗勤幹。而曾任居昌。何不善爲之。命善曰。果是勤幹者。而聞在見職。頗殫竭云矣。上曰。楊州報辭。緩於祈雨矣。命善曰。楊州則向者驟雨。或有稍洽之效。而報辭。果善爲矣。亨逵曰。廣州之境。亦得一鋤雨云矣。上曰。同是一畿之內。而一旱之或甚或歇。誠可怪矣。命善曰。從前旱氣。亦有不同處矣。上曰。高陽郡守治績。何如。亨逵曰。頗勤實矣。上曰。該郡所報。祈雨之擧。欲待初八日後爲之云者。是何故也。命善曰。俗稱有燈夕之雨。故有是說矣。上曰。果川縣監治續。亦何如。亨逵曰。以侍從外補。悉心爲治。已有著續。多見木碑之立。果是善治。而以今番平倉移轉事。邑民頌其大惠云矣。上曰。此是交河倅。不能强事之致。何足以此爲稱惠也。命善曰。此在果川民。實爲莫大之惠矣。亨逵曰。該縣加分之穀。已俵二千石。而又以民情之切急。復請加分。故將欲分數添給計矣。到官未幾。軍器什物。亦爲修補云。如非殫竭。何能乃爾乎。上曰。廣州文報中。初一日微雨云者。予則未知矣。文淳曰。伊日曉頭微雨。果爲點滴。臣於其夜。適以親病不寐。故見之矣。上曰。砥平縣監治績。亦何如。亨逵曰。爲政頗操心矣。上曰。衿川文報。何不入來。亨逵曰。聞渠先祖故忠臣遺墟。在於江華。故今番奉安行時。以看審次。隨往未還云矣。命善曰。今此旱徵。雖極可悶。而連日薰蒸。必是雨意。姑觀數日役行祈雨。好矣。上曰。予所以渴悶者。當此麥農。一時甚急。故將欲禱雨者。此也。命善曰。麥則雖悶。移秧等節。姑未時急矣。上曰。湖中農形。聞亦可悶矣。命善曰。臣聞南來人言。則湖南姑不被旱。湖西則與畿甸無異云矣。上曰。昨年兩南。連値旱災。而京畿則稍得免歉矣。今反被災。亦關物理。似難期屢豐矣。命善曰。今年畿甸。果有此慮矣。上曰。在前辛丑。果有設賑。翌年又設矣。且考禮曹謄錄。二去辛丑。亦設賑政。壬寅二月。亦行祈雨矣。命善曰。大濬川今果爲之云矣。上曰。都廳田翊顯。果根校董役云矣。命善曰。臣亦聞之。果然矣。上曰。東村橋役。此人專當看役。而頗勤幹董飭。殊極可嘉。福源曰。臣家近居。故得聞董役之事。其擧行。不憚燥濕。殆同領役部將云矣。上曰。年前造橋之後。姑未施酬勞之典矣。今番造橋之役。當有施賞之典。姑待後日動駕時。而施賞之後。久任於都廳。好矣。善復曰。久任誠。宜矣。善復曰。大濬川之役。今方設始。而本司物力。今年則多入於東川連沙之役。如非着實董役。恐有不足之慮矣。臣躬往看檢。然後似無物力艱乏之患。而所帶金吾。職事相妨。實無兩行之道矣。上曰。所奏如此。許遞無妨。而兵判亦帶知義禁。不無職務之相妨。亦爲許辭。好矣。命善曰。判義禁具善復。方以濬川。日事監董。知義禁李性源。本兵劇務。自多相妨。兼帶金吾。竝姑許遞。何如。上曰。依爲之。出擧條命書榻敎曰。判義禁知義禁前望單子入之。又命書榻敎曰。他承旨入侍。敬裕承命出。與金宇鎭偕入進伏。上曰。元陵莎草有頉處。卽當修改。日旱雖如此。不可少緩。而但役處浩大云矣。命善曰。莎草之役。一時爲急。而趁今修補。則當此旱節。勢難着根荗茁。姑爲略略修補。好矣。樂性曰。非但有頉處。聞初十日修改時。將欲一新修改云。此是夏節。莎草着根。旣不如秋。役處亦甚浩大。如領相所奏。從略改之。宜矣。上曰。卿於其時。以都監堂上看役矣。樂性曰。然矣。上曰。先朝甲子年。明陵莎草。有頉於六月。而將欲改封築。故不得卽地修改。至八月始爲改築改莎矣。華鎭曰。果然有此事矣。上曰。禮曹判書。繕工堂上進前。尙淳魯鎭進伏。上曰。慕華館莎草。當爲搬用矣。尙淳曰。果爲搬用。而當此旱節。所浮之莎。亦多根枯之事。則舊土旣堅。實難着根。今雖修改。旋或有頉。且無頉處。亦有可改者矣。命善曰。若然則。封築莎草。勢當爲盡改矣。且此時略略修補外。至於添土之役。尤不可議到。日旱若此。亦難於未雨前擧行。姑觀雨後爲之。好矣。上曰。有頉處奉審後。修改之役。一時爲急。豈可少緩。但本陵役事。年年有頉。或有再役之擧。尤爲可悶矣。以封築之高峻。水勢直注。致有此頉云。來頭改封之役。不可不爲。而未改築之前。雨則莎草蹲蹜。不雨則枯損。此後改封之時。改其高峻。以順水道。好矣。命善曰。聖敎至當矣。改修頗數。亦係不安。而今番則略改之外。決不可浩大始役矣。上曰。封築雖不暇論。而有頉莎草。不可不盡改矣。命善曰。緊急有頉處外。姑待秋後。恐或無妨矣。上曰。事面重大。旣審有頉。何可遲緩。以待秋間。此則決不可爲矣。命善曰。聖敎至當。而趁今添土之役。決知難便。姑先小待雨後。略改莎草。宜矣。上曰。改莎時。本道擧行。果何如。亨逵曰。已以五百張磨鍊。而初八日始爲浮出。九日欲爲搬運矣。命善曰。五百張。似過矣。上曰。浮莎之軍。出用於何處。亨逵曰。諸邑各定十名矣。上曰。本陵近處。當有可用莎草矣。命善曰。難得好品莎草。故自前運用於慕華館矣。上曰。健元陵陵底。本有修改時所用莎草矣。樂性曰。陵下果有莎草。而此是咸興莎種矣。命善曰。莎草修改時。爲軫廚傳之弊。只以領府事進去爲敎。旣有政府以下進去之例。則臣等之不爲出去。事涉如何矣。上曰。只領府事進去無妨。卿等勿往。可也。命畿伯先退。仍命大臣奏事。命善曰。今日賓對。無一張四啓。而只有司僕寺可奏者矣。上曰。卿見前濟州牧使。而邑弊酬酢。果何如。御史則以牧馬之幽於墻內。爲當毁之端。而牧使則以旣築之後。今反毁撤。則其爲驅馬之弊不貲云。何其所見之各異也。命善曰。前牧使。臣尙未見。而雖有驅馬之弊。濟馬之性。往來山坂。養其駿逸之氣。而限於築墻。殆同幽縶。馬政亦大矣。臣意則不可不毁撤矣。當初金永綬之不報本寺。恣意築墻者。誠極怪駭矣。上曰。昨冬回啓時。將臣多以撤毁爲宜云矣。命善曰。然矣。上曰。前牧使亦云。旣毁針墻。則雖不更撤外墻。有直通漢挐山絶頂之路。更不必撤毁云。且以枚擧民弊陳奏。旣曰民弊。則不可不念。左右相之意。何如。樂性曰。更撤外墻。則雖有民弊。自古驅馬之役。民皆擔當。今何以此爲難便乎。馬政關係甚重。不可不念矣。福源曰。養馬之政亦大矣。不可以些少民弊。停其撤毁矣。上曰。當初創始築墻者甚不緊。而到今以民弊爲難。則亦不可不顧矣。然而馬之爲政。隨其水草。恣意飮齕。騰揚山坂。此是順物之性。而聞自築墻之後。殆同縶之維之。故瘦瘏轉甚。駿良絶罕云。是亦可悶矣。命善曰。果然矣。挽近以來。山馬之種子將絶矣。上曰。諸將臣各陳所見。可也。善復曰。馬者。國之重政。不可以些少弊端。有所放忽矣。且馬之上下山坂。自是性也。而今若築墻拘牧。則必失其性。驅馬之弊。雖或有之。所築之墻。必當毁之矣。昌運曰。驅馬點烙。果有民弊。故所以築場。而欲修馬政。則毁撤。然後可以養牧矣。柱國曰。撤墻放牧。誠得。宜矣。敬懋曰。馬在墻內。則似失其性。而當初築場。旣爲民弊云爾。則姑勿毁撤。差觀來頭。好矣。上曰。此言亦有理矣。然而兵難遙度。此等小事。該牧使旣是目擊。則毁不毁間。不爲別白陳聞者。誠甚可怪矣。命善曰。果如聖敎。其不指一啓聞。依違說去者。誠可駭矣。上曰。臺臣新自本島來。當知其事實矣。羽晉曰。臣方欲以所懷仰奏。今承下詢。當陳事狀矣。臣待罪島邑也。每當州城往來之路。輒由山馬場內。遍審形止。則間築之內。周回百餘里。茂林豐草。高峯流水。在在有之。優足於數千馬群之游養飮齕。且針墻橫築之外。又有外墻舊址。而前牧使李養鼎。纔毁橫築。新修舊墻。直接漢挐山上麓。則尤不妨於場馬之上下山坂。順養其性。何必復毁他墻乎。大抵驅馬之弊。爲三邑大弊。而臣聞間築前驅點時。大發軍丁。遍驅山馬。名雖三日之役。其中不善驅者。謂之逆走哨。經冬徂春。搜山索馬。顚連氷雪之間。其愁苦之狀。聞極矜惻。設令間築之毁撤。煞或少有益於馬政。若是大不便於民情。則在聖朝不以畜害人之義。固不可計較利害。而況在馬無如毫之利。人有切己之害。臣以爲依前間築。勿復毁撤。實合兩便矣。上曰。旣曰有民弊。而今以爲馬政毁撤。則是亦難矣。然而馬是有國之大政。固此失養。亦涉可悶。大抵近來貢馬。比前劣小。殆無可觀矣。命善曰。前因濟州御使朴天衡別單回啓。針場橫築處。斯速撤毁。擧行形止。使之狀聞。此後二場橫築處。繼撤便否。具由狀聞事。批下矣。卽見濟州牧使李文爀狀啓。則馬政民情之輕重便否。初不仔細商量。的確論列。徒持兩端。語無歸屬。看審之守臣。模糊如此。則遠外事情。將何以料度而決定乎。該牧使從重推考。可毁不可毁之間。更爲指一狀聞事。分付。何如。上曰。觀其狀辭。依違說去。全欠別白。焉有此等狀啓之體。推考猶屬薄勘。而更觀前頭。當有處分。姑先以此意。自本寺嚴飭行會。可也。出擧條命善曰。卽見濟州牧使李文爀狀啓。則山馬監牧官金尙皓罷黜。代金萬鎰子孫中幼學金秀璜。依該寺事目。自本州直爲差定。職帖下送事。令該寺稟處爲請矣。金秀璜自本州旣已擇定。令該曹依例單望啓下後。成送帖文。何如。上曰。依爲之。出學條上曰。濟州初仕人文祥富。聞以親年之篤老。不能上來。而前牧使渡海時。帶來他武弁一人云。姓名爲誰。性源曰。臣姑未知矣。上曰。來人姓名知入。性源承命出回奏曰。洪受寬云。而文祥富。則果未上來云矣。上曰。文祥富旣在當遞。則以洪受寬付職。可也。命善曰。長湍府事有頉之代。不可不急速差遣。令該曹卽爲口傳擇差。待下批。仍令當日辭朝。何如。上曰。依爲之。出擧條命善曰。此時守令。不可許久曠官。且邊地交符。事係緊重。未下直守令。竝令當日辭朝。何如。上曰。依爲之。出擧條華鎭曰。因內農圃位田浦落處代土劃給事。自本曹草記中。司僕寺代土。當爲三日九分半耕。而誤以三日半耕書塡。九分二字。未免落漏不察之失。臣方惶恐待罪。而九分二字。原草記中。改付標。何如。上曰。依爲之。勿待罪。可也。出擧條上曰。柳誼陞資後。承旨尙未除拜。故果有移除矣。命善曰。果有善爲矣。上曰。軍號事。甚可怪矣。福源曰。不欲用尋常文字。故果有此弊矣。上曰。李嚞煥事。處分。果何如。命善曰。臣見昨下傳敎。時囚人擧皆脫空。誠爲可幸。而渠輩旣蒙疏釋。必爲感泣矣。上曰。金光烈妖誕之說。聽於李嚞煥爲言者。極甚凶獰。宜施反坐之律。而至於鄭純誠。本事亦係最緊。難免定配之律。竝文案移送秋曹。照律後。草記。鎭川罪人白天湜等三人。勿限年定配。金寬郁等三人。下送本道。各以地方官。待用刑嚴刑一次。竹山罪人朴春燮等二人。別無更問。卽爲放送。可也。樂性曰。諸罪人雖已勘放。而鑄鎗冶匠。亦不可無罪矣。此與尋常器械有異。渠何敢鑄給此等物乎。命善曰。冶匠特一無識之類。其所造給。何足深責乎。上曰。左相之欲治冶匠者。其言亦甚無怪矣。大抵光烈之五指挾劍。對人賈勇。持鎗揷椎。誇示膂力。使無知愚氓。以致誑惑。論其負犯。極甚駭痛矣。命善曰。此漢擧措。實非尋常賊徒。言其誑惑之罪。難免當施之律矣。樂性曰。昨見錦營所。下諭音。則宣布德意。廣示疏釋。從玆湖右人心。必當安集。實不勝欣幸矣。命善曰。此獄事。幾盡收殺。誠甚可幸。而海西事。畢竟姑未知何如矣。樂性曰。亨夏所爲。關係莫重。比諸湖獄。尤爲凶獰。若不嚴懲。逆孽無所畏忌。實有無窮之憂矣。上曰。亨夏之所製祭文。無非凶悖之言。而其中歲周辛丑。運値陽九等說。其指意尤極叵測。日前大臣入侍。亦有云云。而先大王五十年建極之治。實是盛德大業。予之必欲紹述遵守者。亦是苦心至意。則今此亨夏。彼盛此衰之說。有若予扶抑於彼此者然。此豈予本意乎。予非曰在廷臣僚。或有如許之心。而此等不逞之類。造言興訛。致有此駭悖之語。豈不萬萬怪駭乎。至於位著之間。雖不無編多之處。此則不過適然耳。又安知不卽今則此多。而來頭則彼多乎。至於政注之必欲抽黃對白。予常以爲不然。用人之道。豈可計較色目。商量互對也。至於三望中分排對擧。有若靑黃紅錦之交錯聯片者然。故近命書入正書政事者。非但爲留覽之資。亦以觀排比之意。予甚不韙之矣。予何有偏倚之心。而此輩做出悖說。至登供辭。誠極痛惡矣。命善曰。聖上保合平蕩之治。在廷臣僚。孰不欽仰。而亨夏之倡說凶言。實是自干天誅。至於政注之互對。已成前例。猝不可變易矣。樂成曰。今日北面於殿下之廷者。皆是生長於先朝。五紀間陶甄之化。繼以涵濡於殿下平蕩之治。寧有一分疑似於亨夏之言者。而惟彼亨夏。做出如許凶悖之言。俄以不可尋常懲治仰奏矣。如此凶悖之漢。究問窩窟。嚴正邦憲。宜矣。上曰。德相出於先正家。雖是不幸近出。而先正趙光祖家。亦有此等事。雖有德相。豈可以此爲累於先正乎。命善曰。聖敎。果然矣。上曰。予雖無他長。而見今朝著之間。完人幾希。故惟以保合爲主。小無偏倚之事。而亨夏輩凶言。誠非所料矣。命善曰。在廷臣僚。安敢仰此等心乎。此則臣可質言矣。上曰。亨夏。以申救德相。作一義理。至曰甘心一死云。則其供辭。便是自服矣。命善曰。果然矣。上曰。當此農時。發捕干連之人。亦屬可悶。故只以申哥發問事下諭矣。樂性曰。此獄極甚凶慘。其鋤治之道。不可緩忽。更加嚴覈。宜矣。上曰。亨夏似是德相之弟子矣。命善曰。自前師事德相。且德相遭事後。往見於水原云。則其爲死黨之心。可知矣。有隣曰。鄭國良子上言措語。査考草記。趙成太放送當否。參考稟處事。批下矣。船主鄭國良。沙工趙成太等。以稅穀幻弄故敗罪。因特敎爲奴定配。則當初所坐。關係不輕。恐不可遽議疏釋。而旣有同罪未放抄啓之命。故以國良之蒙放。成太之在配。區別懸錄。書入別單。而國良之蒙放。因其子呼籲。以其母年八十。特蒙恩典。非出於罪輕而然。當此船漢輩奸僞日滋之時。此等罪犯之類。有難以同罪一人之以母年疏釋。混同比論。輕易放送。黑山島爲奴罪人趙成太。依前仍配。何如。上曰。置之。可也。出擧條昌聖曰。淮金流民之留接五部者査問。則爲一百三十戶。而人口則三百五十餘云矣。臣以傳敎辭意。使之曉諭。願歸者已爲四十九戶矣。上曰。豈可迫逐還去也。惟當使渠。任意爲之。可也。昌聖曰。果以朝家德意宣布。而只捧其自願。不爲勒還矣。上曰。流民還歸故土。則當怯責應身役。必不欲願歸矣。命善曰。日前傳敎。旣布身有蕩減之敎。渠輩必已知之矣。上曰。前淮陽府使納供時。果何如。善復曰。爲人極甚柔善矣。上曰。觀其供辭。語多侵逼繡衣非矣。命善曰。性近儱侗之人。而語逼御史。果不善爲矣。命判義禁李命植。知義禁金魯鎭先退。更招以聞。可也。命植等退出。上曰。新除判金吾。當爲肅拜。而減下亦有肅拜。甚可怪矣。命善曰。古則知義禁亦有此例矣。上曰。禁府古有玉牌。而沈于池中云矣。善復曰。然矣。昌運曰。臣於日前。躬往北漢。而巡審城內。則寺刹各倉。全不成樣矣。今以管城將。專管一城。使之周察。而應行節目。依例擧行。似好矣。上曰。依此爲之。上曰。鄭好仁坐罷。初旣微眚。故昨有收敍之敎矣。命善曰。當付軍職。而姑不緊急。以待後政。宜矣。羽晉曰。新除授大司諫宋鍈。時在全羅道順天府任所。獻納趙錫穆。時在慶尙道尙州地。請竝斯速乘馹上來事。下諭。上曰。依啓。又啓曰。臣於積違之餘。獲借方寸之地。敢以區區所蘊仰達矣。臣向隨執法之後。屢效沬血之討。而忱誠淺薄。終未能格回天聽。餘憂耿耿。常不勝遶壁之歎。今臣歸自絶海。重入脩門。而故紙生毛於臺閣。諸賊游魂於海島。依舊若去時樣子。噫嘻。天下寧有是耶。臣亦嘗以生道殺人四字。有所仰復矣。不幸周歲之間。舊逆未鋤。新孽萌生。以致枝上生枝。節上生節。而畿湖之獄出矣。雖彼賊窩畢露。天網不漏。凶徒醜類。自速天誅。而極逆大憝。尙靳顯戮。人心靡所底定。賊徒靡所懲艾。終無革心之日。將有接踵之慮。又安知幾處畿湖之輩。釀成何樣謀計。生出何樣變怪乎。臣恐殿下所以好生之德。有非古聖王辟以止辟之義矣。臣謂廓揮乾剛。亟行天討。以杜禍本。而定人心。宜矣。上曰。已諭於前後三司之批矣。上曰。祈雨祭。當待數日。可以設行矣。命次對諸臣先退。上曰。開留所掌冊子。盡爲釐正乎。昌順曰。姑未畢役矣。上曰。卷數當至幾何。昌順曰。當至二十一卷矣。時偉曰。會寧府使。今已下直。新除南兵使李漢豊處密符。以遞來兵使吳載熙所佩密符。使之傳授事成諭旨。使院吏齎去。而依新定式爲之之意。敢達矣。上曰。依此爲之。命退。承史以次退出。